Official Journal L 206 , 23/07/1998 P. 0001 - 0004



Ir-Regolament tal-Kunsill (KE) Nru 1572/98 Tas-17 ta' Lulju 1998 li jemenda r-Regolament (KEE) Nru 1360/90 li jistabbilixxi Fondazzjoni Ewropea għat-Taħriġ IL-KUNSILL TA' L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 235 tiegħu, Wara li kkunsidra l-proposta mill-Kummissjoni [1], Wara li kkunsidra l-fehma tal-Parlament Ewropew [2], Wara li kkunsidra l-fehma tal-Kumitat Ekonomiku u Soċjali [3], (1) Billi l-Kunsill Ewropew f'laqgħa fi Strasbourg fit-8 u d-9 ta' Diċembru 1989 sejjaħ lill-Kunsill, li jaġixxi fuq proposta mill-Kummissjoni, sabiex jadotta d-deċiżjonijiet meħtieġa għat-twaqqif ta' Fondazzjoni Ewropea għat-Taħriġ għall-Ewropa Ċentrali u tal-Lvant; billi għal dak il-għan fis-7 ta' Mejju 1990 il-Kunsill adotta r-Regolament (KEE) Nru 1360/90 [4] li waqqaf il-Fondazzjoni msemmija; (2) Billi, skond ir-Regolament (KEE) Nru. 1360/90, il-pajjiżi eliġibbli għall-programmi tal-Fondazzjoni huma l-pajjiżi eliġibbli għal għajnuna ekonomika kif previst bir-Regolament (KEE) Nru 3906/89 [5] (il-programm PHARE) u r-Regolament (Euratom, KE) Nru. 1279/96 [6] (il-programm TACIS); (3) Billi r-rappreżentanti tal-Kunsill, il-Kummissjoni, l-Istati Membri u l-pajjiżi Mediterranji sieħba, f'laqgħa f'Barċelona fis-27 u t-28 ta' Novembru 1995, ftehmu fid-Dikjarazzjoni tagħhom fuq it-twaqqif ta' sħubija Ewro-Mediterranja sabiex isir aktar enfasi fuq id-dimensjoni soċjali, kulturali u umana; billi, sabiex jikkontribwixxi għall-kisba ta' dak l-għan, il-programm ta' xogħol li jimplimenta d-Dikjarazzjoni ta' Barċelona jipprovdi għal fokus inizjali inter alia fuq t-taħriġ professjonali, li għalih il-Fondazzjoni Ewropea għat-Taħriġ se tikkontribwixxi; billi l-Kunsill Ewropew, f'laqgħa f'Madrid fil-15 u s-16 ta' Diċembru 1995, sejjaħ lill-Kunsill u l-Kummissjoni sabiex ipoġġu fil-prattika d-Dikjarazzjoni u l-programm ta' xogħol ta' Barċelona; (4) Billi r-Regolament (KE) Nru 1488/96 [7] jipprovdi għal miżuri finanzjarji u tekniċi sabiex jakkumpanjaw ir-riforma ta' strutturi ekonomiċi u soċjali fi ħdan il-qafas tas-sħubija Ewro-Mediterranja (MEDA); (5) Billi, fil-kuntest ta' l-isforzi tas-sieħba Mediterranji sabiex jirriformaw l-istrutturi ekonomiċi u soċjali tagħhom, l-iżvilupp ta' riżorsi umani huwa essenzjali għall-kisba ta' stabbilità u prosperità fit-tul u b'mod partikolari l-kisba ta' ekwilibriju soċjo-ekonomiku; (6) Billi l-Fondazzjoni kienet magħmula biex tiprovdi rispons flessibli għall-ħtieġijiet speċifiċi u differenti tal-pajjiżi individwali biex ikunu assistiti; billi, fl-għoti ta' għajnuna fuq is-sisien ta' l-esperjenza tal-Komunità fil-qasam tat-taħriġ professjonali, l-Fondazzjoni hija inkarigata li tikkollabora ma’ faċilitajiet reġjonali, nazzjonali, pubbliċi u privati fil-Komunità u pajjiżi terzi, u li teżerċita il-funzjonijiet tagħha f'koperazzjoni mill-qrib ma’ istituzzjonijiet nazzjonali u internazzjonali eżistenti; billi teżisti l-possibilità għal parteċipazzjoni minn pajjiżi terzi li jħaddnu l-impenn tal-Komunità għall-għoti ta' għajnuna fil-qasam tat-taħriġ; billi għandha tiġi assigurata konsistenza u kumplimentarjetà bejn ix-xogħol tal-Fondazzjoni u azzjonijiet oħra tal-Komunità; (7) Billi t-tagħrif u l-esperjenza diretta tal-Fondazzjoni fir-rekwiżiti u ċ-ċirkostanzi speċifiċi tal-pajjiżi eliġibbli fil-qasam tat-taħriġ professjonali u żvilupp tar-riżorsi umani jistgħu jagħtu kontribuzzjoni utli fid-definizzjoni tal-politika ta' għajnuna tal-Komunità għar-riforma tas-sistemi ta' taħriġ professjonali tagħhom; (8) Billi l-implimentazzjoni ta' programmi ta' taħriġ professjonali għandu jagħti lill-Fondazzjoni l-opportunità li tipprova skemi innovattivi u tittrasferixxi l-aktar prattiċi; (9) Billi, fi ħdan il-qafas istituzzjonali mwaqqaf għall-Fondazzjoni, l-esperjenza tal-Komunità tista’ titpoġġa għad-disposizzjoni wkoll tas-sieħba Mediterranji; (10) Billi l-Kummissjoni għandha tingħata rappreżentazzjoni xierqa fil-bord ta' tmexxija tal-Fondazzjoni sabiex tieħu kont ta' l-estensjoni tal-poteri tal-Fondazzjoni mingħajr, madankollu, ma timmodifika il-poteri u r-regoli ta' votazzjonijiet tal-bord ta' tmexxija jew ma toħloq żieda korrispondenti fin-numru ta' voti tar-rappreżentanti tal-Kummissjoni; (11) Billi l-effiċjenza ta' l-operat tal-Fondazzjoni għandha tibbenefika minn kull numru ta' miżuri relatati; billi l-linji ta' gwida ġenerali stabbiliti f'livell tal-Komunità għandhom jippermettu li l-attivitajiet tal-Fondazzjoni jiġu allinejati b'mod effiċjenti mal-politika tal-Komunità adottata fir-rigward tal-pajjiżi sieħba; (12) Billi koperazzjoni ma’ korpi oħra rilevanti tal-Komunità tgħin l-użu effiċjenti ta' riżorsi u għandha tiġi inforzata mill-ġdid sabiex jiġu sfruttati s-sinerġiji; billi l-Kummissjoni tista’ tagħmel kontribut effettiv għal dan; (13) Billi l-poteri ta' teħid ta'deċiżjonijiet tal-bord ta' tmexxija tal-Fondazzjoni jkunu imsaħħa billi tinħoloq rabta eqreb bejn il-programm ta' xogħol tal-Fondazzjoni u l-estimi tagħha, b’mod partikolari billi jiġu adottati ż-żewġ dokumenti permezz ta' kull proċedura koordinata u li torbot mill-qrib l-infiq tal-Fondazzjoni ma’ l-operat tagħha. ADOTTA DAN IR-REGOLAMENT: Artikolu 1 Ir-Regolament (KEE) Nru 1360/90 huwa b'dan emendat kif ġej: 1. L-ewwel subparagrafu ta' l-Artikolu 1 għandu jiġi sostitwit b'dan li ġej: "Dan ir-Regolament b'dan jistabbilixxi il-Fondazzjoni Ewropea għat-Taħriġ, minn hawn il-quddiem imsejħa l-Fondazzjoni, li l-għan tagħha għandu jkun li tikkontribwixxi għall-iżvilupp tas-sistemi ta' taħriġ professjonali ta': - il-pajjiżi ta' l-Ewropa Ċentrali u tal-Lvant nominati bħala eliġibbli għal għajnuna ekonomika mill-Kunsill fir-Regolament (KEE) Nru 3906/89 jew f’ kull att legali rilevanti sussegwenti, - l-Istati Indipendenti Ġodda ta' l-ex Unjoni Sovjetika u l-Mongolja li huma benefiċjarji tal-programm sabiex tiġi assistita riforma u rkupru ekonomiku kif previst bir-Regolament (Euratom, KE) Nru 1279/96 jew kull att legali rilevanti sussegwenti, u - il-pajjiżi li m’ humiex membri u territorji Mediterranji li huma benefiċjarji tal-miżuri finanzjarji u tekniċi li jakkumpanjaw ir-riforma ta' l-istrutturi ekonomiċi u soċjali tagħhom kif previst bir-Regolament (KE) Nru 1488/96 jew kull att legali rilevanti sussegwenti. Dawk il-pajjiżi għandhom hawnhekk iżjed il-quddiem jissejħu "il-pajjiżi eliġibbli";."; 2. L-Artikolu 2 għandu jiġi sostitwit b'dan li ġej: "Artikolu 2 Għan Filwaqt li ssegwi l-linji ta' gwida ġenerali stabbiliti f'livell ta' Komunità, il-Fondazzjoni għandha taħdem fil-qasam tat-taħriġ, u għandha tkopri taħriġ professjonali inizjali u kontinwazzjoni tiegħu kif ukoll taħriġ mill-ġdid għal żgħażagħ u adulti, inkluż b'mod partikolari taħriġ fil-maniġment."; 3. Is-sentenza tal-bidu ta' l-Artikolu 3 għandha tiġi sostitwita b'dan li ġej: "Bil-għan li jinkisbu l-għanijiet imniżżla fl-Artikolu 1, il-Fondazzjoni għandha, fil-limiti tal-poteri mogħtija lill-bord ta' tmexxija u filwaqt li ssegwi l-linji ta' gwida ġenerali stabbiliti f'livell ta' Komunità:"; 4. it-tielet inċiż ta' l-Artikolu 3(ċ) għandu jiġi sostitwit b'dan li ġej: "— timplimenta, fuq talba tal-Kummissjoni jew tal-pajjiżi eliġibbli f'koperazzjoni mal-bord ta' tmexxija, programmi ta' taħriġ professjonali li jkunu qablu fuqhom il-Kummisjoni u wieħed jew iżjed mill-pajjiżi eliġibbli bħala parti mill-politika tal-Komunità ta' assistenza lil dawn il-pajjiżi, bl-użu ta' skwadri multidixxiplinari ta' speċjalisti f'kollaborazzjoni mill-qrib mal-awtoritajiet kompetenti fil-pajjiżi nvoluti u bl-użu attiv ta' l-esperjenza ta' programmi ta' taħriġ professjonali tal-Komunità; fl-għażla ta' proġetti li għandhom ikunu immaniġġjati mill-Fondazzjoni, għandha tingħata prijorità lil proġetti ta' valur innovattiv u - għall-pajjiżi kandidati għal adeżjoni - għal proġetti li għandhom x'jaqsmu direttament mal-programmi tal-Komunità fil-qasam ta' taħriġ professjonali"; 5. il-punt (e) ta' l-Artikolu 3 għandu jiġi sostitwit b'dan li ġej: "(e) tagħti lill-bord ta' tmexxija il-poter li tagħmel proċeduri għat-tfiegħ ta' offerti għal proġetti li l-fondi għalihom huma provduti jew li huma kofinanzjati mill-Fondazzjoni, u għandu jittieħed kont kif xieraq tal-proċeduri stabbiliti kif previst fir-Regolament (KEE) Nru 3906/89, b'mod partikolari l-Artikolu 7 dwar dan, skond ir-Regolament (Euratom, KE) Nru 1279/96, b'mod partikolari l-Artikoli 6 u 7 dwar dan, ir-Regolament (KE) Nru 1488/96, b'mod partikolari l-Artikolu 8 dwar dan, jew f'kull att legali rilevanti sussegwenti;" 6. it-tieni subparagrafu ta' l-Artikolu 4(1) għandu jiġi sostitwit b'dan li ġej: "Il-Fondazzjoni għandha tikkopera mal-korpi l-oħra rilevanti tal-Komunità,b'mod partikolari iċ-Ċedefop, bl-appoġġ tal-Kummissjoni." 7. l-ewwel subparagrafu ta' l-Artikolu 5(1) għandu jiġi sostitwit b'dan li ġej: "1. ‘Il-Fondazzjoni għandu jkollha bord ta' tmexxija li jkun jikkonsisti f'rappreżentant wieħed minn kull Stat Membru u tliet rappreżentanti tal-Kummissjoni." 8. it-tielet subparagrafu ta' l-Artikolu 5(4) għandu jiġi sostitwit b'dan li ġej: "Ir-rappreżentanti ta' l-Istati Membri fuq il-bord ta' tmexxija għandhom ikollhom vot wieħed kull wieħed. Ir-rappreżentanti tal-Kummissjoni għandhom ikollhom vot wieħed bejniethom."; 9. L-Artikolu 5(7) għandu jiġi sostitwit b'dan li ġej: "7. Fuq il-bażi ta' kull abbozz imressaq mid-direttur tal-Fondazzjoni, il-bord ta' tmexxija, f'konsultazzjoni mal-Kummissjoni, għandu jeżamina l-abbozz preliminari tal-programm ta' xogħol annwali għas-sena ta' wara sa mhux aktar tard mit-30 ta' Novembru. L-adozzjoni finali tal-programm ta' xogħol għandu jsir fil-bidu ta' kull sena, fil-qafas ta' pjan ta' tliet snin. Meta hu meħtieġ, il-programm jista’ jiġi addattat matul is-sena billi tiġi użata l-istess proċedura sabiex tiġi żgurata effettività akbar tal-politika tal-Komunità. Il-proġetti u attivitajiet fil-programm ta' xogħol annwali għandhom ikunu akkompanjati b’ kull stima tan-nefqa meħtieġa u b'allokazzjonijiet ta' impjegati u riżorsi mill-estimi finanzjarji."; 10. it-tieni subparagrafu ta' l-Artikolu 6(1) għandu jiġi sostitwit b'dan li ġej: "Il-membri tal-forum għandhom ikunu magħżula minn esperti minn oqsma ta' taħriġ u oqsma oħra li għandhom x'jaqsmu max-xogħol tal-Fondazzjoni, u għandu jittieħed kont tal-bżonn li tiġi żgurata il-preżenza ta' rappreżentanti tas-sieħba soċjali, tal-Kummissjoni, ta' dawk l-organizzazzjonijiet internazzjonali li huma attivi fl-għoti ta' assistenza fit-taħriġ, u tal-pajjiżi u territorji eliġibbli." 11. L-Artikolu 6(2) għandu jiġi sostitwit b'dan li ġej: "2. Il-bord ta' tmexxija għandu jfittex nomini għall-ħatra minn: - kull wieħed mill-Istati Membri, - kull wieħed mill-pajjiżi eliġibbli, - il-Kummissjoni - is-sieħba soċjali f’livell Ewropew li huma diġà attivi fix-xogħol ta’ l-istituzzjonijiet tal-Komunità, u - organizzazzjonijiet internazzjonali rilevanti."; 12. L-Artikolu 7(1) għandu jiġi sostitwit b’dan li ġej: "1. Id-direttur tal-Fondazzjoni għandu jkun maħtur mill-bord ta’ tmexxija fuq kull proposta tal-Kummissjoni, għal kull perjodu ta’ ħames snin. Dan it-terminu tal-kariga jista’ jiġi estiż darba għal kull perjodu li ma jistax jaqbeż il-ħames snin. Id-direttur għandu jkun responsabbli għal: - il-preparazzjoni u l-organizzazzjoni tax-xogħol tal-bord ta’ tmexxija, ta’ kull sieħeb ta’ xogħol imsejħa mill-bord ta’ tmexxija ad hoc u, b’mod partikolari, għall-preparazzjoni ta’ l-abbozz tal-programm annwali ta’ xogħol tal-Fondazzjoni, filwaqt li jittieħed kont tal-linji ta’ gwida ġenerali stabbiliti fuq livell ta’ Komunità, - l-amministrazzjoni ta’ kuljum tal-Fondazzjoni, - il-preparazzjoni ta’ prospett ta’ dħul u nfiq u l-esekuzzjoni ta’ l-estimi tal-Fondazzjoni, - il-preparazzjoni u l-pubblikazzjoni ta’ rapporti speċifikati taħt dan ir-Regolament, - l-affarijiet kollha tal-impjegati, - iwettaq id-doveri li bihom huwa nkarigat skond l-Artikolu 3 u dawk imniżżla fil- programm ta’ xogħol annwali li għalih saret referenza fl-Artikolu 5(7), - jimplimenta d-deċiżjonijiet tal-bord ta’ tmexxija u l-linji ta’ gwida mniżżla għall-attivitajiet tal-Fondazzjoni.’"; 13. L-Artikolu 8 għandu jiġi sostitwit b’dan li ġej: "Artikolu 8 Rabtiet ma’ azzjonijiet oħra tal-Komunità Il-Kummissjoni, f’koperazzjoni mal-bord ta’ tmexxija u, fejn hu xieraq, b’ mod konformi mal-proċeduri stabbiliti fl-Artikolu 9 tar-Regolament (KEE) Nru 3906/89, l-Artikolu 8 tar-Regolament (Euratom, KE) Nru 1279/96 u l-Artikolu 11 tar-Regolament (KE) Nru 1488/96 jew f’ kull att legali rilevanti sussegwenti, għandha tiżgura konsistenza u, fejn hu meħtieġ, komplimentarjetà bejn ix-xogħol tal-Fondazzjoni u azzjonijiet oħra fuq livell tal-Komunità, sew ġewwa l-Komunità kif ukoll f’assistenza lill-pajjiżi eliġibbli, b’referenza partikolari għal azzjonijiet taħt il-programm Tempus u għall-programmi u l-azzjonijiet l-oħra għat-taħriġ li huma implimentati fuq livell tal-Komunità, inkluż Med-Campus." 14. L-Artikolu 10(4) għandu jiġi sostitwit b’dan li ġej: "4. Wara li jirċievi il-parir tal-Kummissjoni, il-bord ta’ tmexxija għandu jadotta l-estimi tal-Fondazzjoni flimkien mal-programm ta’ xogħol fil-bidu ta’ kull sena finanzjarja, u jaġġustah skond id-diversi kontribuzzjonijiet mogħtija lill-Fondazzjoni u l-fondi minn sorsi oħra. Il-budget għandu wkoll jagħti dettalji bil-kategorija u l-grad tan-numru ta’ impjegati li jkun se jiġi impjegat mill-Fondazzjoni fis-sena finanzjarja rilevanti.’"; 15. l-ewwel subparagrafu ta’ l-Artikolu 16(1) għandu jiġi sostitwit b’dan li ġej: "1. Il-Fondazzjoni għandha tkun miftuħa għall-parteċipazzjoni ta’ pajjiżi li m’humiex membri tal-Komunità Ewropea u li jħaddnu l-impenn tal-Komunità u l-Istati Membri għall-għoti ta’ għajnuna fil-qasam ta’ taħriġ lill-pajjiżi eliġibbli msemmija fl-Artikolu 1, taħt arranġamenti li għandhom isiru bi ftehim bejn il-Komunità u dawn l-istess pajjiżi, skond il-proċedura mniżżla fl-Artikolu 228 tat-Trattat." 16. L-Artikolu 17 għandu jiġi sostitwit b'dan li ġej: "Artikolu 17 Proċedura ta' kontroll u evalwazzjoni Il-Kummissjoni għandha, f'konsultazzjoni mal-bord ta' tmexxija, tistabbilixxi kull proċedura ta' kontroll u evalwazzjoni ta' l-esperjenza miksuba fix-xogħol tal-Fondazzjoni. Din il-proċedura għandha titwettaq bl-għajnuna ta'esperti esterni. Il-Kummissjoni għandha tippreżenta l-ewwel riżultati ta' din il-proċedura f'kull relazzjoni li għandha titpoġġa quddiem il-Parlament Ewropew, il-Kunsill u l-Kumitat Ekonomiku u Soċjali qabel il-31 ta' Diċembru 2000 u wara dan kull tliet snin." Artikolu 2 Dan ir-Regolament għandu jidħol fis-seħħ fit-tmien jum wara li jkun ippubblikat fil-Ġurnal Uffiċjali tal-Komunitajiet Ewropej. Dan ir-Regolament għandu jorbot fl-intier tiegħu u japplika direttament fl-Istati Membru kollha. Magħmul fi Brussel, fis-17 ta' Lulju 1998. Għall-Kunsill Il-President W. Ruttenstorfer [1] ĠU C 156, ta' l-24.5.1997, p. 27. [2] ĠU C 104, tas-6.4.1998. [3] ĠU C 19, tal-21.1.1998, p. 45. [4] ĠU L 131, tat-23.5.1990, p. 1. Ir-Regolament kif emendat mir-Regolament (KE) Nru 2063/94 (ĠU L 216, ta' l- 20.8.1994, p. 9). [5] ĠU L 375, tat-23.12.1989, p. 11. Ir-Regolament kif emendat mir-Regolament (KE) Nru 753/96 (ĠU L 103, tas-26.4.1996, p. 5). [6] ĠU L 165, ta' l-4.7.1996, p. 1. [7] ĠU L 189, tat-30.7.1996, p. 1. --------------------------------------------------